L&Eลงทุน300ล.รับAEC
ลุยเพิ่มกำลังผลิตซื้อกิจการดันอีก3ปีรายได้ทะลุ4,000ล.
20 เม.ย. 2555

ลุยเพิ่มกำลังผลิตซื้อกิจการดันอีก3ปีรายได้ทะลุ4,000ล.
L&amp;E ทุ่ม 300 ล้าน เพิ่มโรงงานผลิตรับมือเปิด AEC เชื่อ 3 ปีดันรายได้แตะ 4,000 ล้าน แถมกำเงินสด 50 ล้าน จ่อซื้อกิจการ 
นายปกรณ์ บริมาสพร ประธานกรรมการบริหาร บริษัท ไลท์ติ้ง แอนด์ อีควิปเมนท์ (L&amp;E) เปิดเผยว่า บริษัทมั่นใจว่าจะสามารถแข่งขันและรับมือกับการเปิดประชาคมอาเซียน (AEC) ที่จะเกิดขึ้นในปี 2558 เพราะช่วง 12 ปีที่ผ่านมา บริษัทมีเป้าหมายชัดเจนที่จะบุกตลาดในอาเซียนและได้วางแผนใช้เงินลงทุน 300 ล้านบาท เพื่อเพิ่มกำลังการผลิตในส่วนของธุรกิจโคมไฟและอุปกรณ์แสงสว่าง ที่มีอนาคตมีทิศทางการเติบโตต่อเนื่องและชัดเจน และคาดว่ามูลค่าตลาดรวมของหลอดไฟของไทยปีนี้จะมีมูลค่ากว่า 1.1 หมื่นล้านบาท และมูลค่ารวมของตลาดในประเทศอาเซียนน่าจะอยู่ที่กว่า 5-5.5 หมื่นล้านบาท 
“ผลของการลงทุนครั้งนี้จะทำให้ 3 ปีข้างหน้ารายได้จะโตขึ้น 2 เท่าตัว จากปัจจุบันมีรายได้ 2,000 ล้านบาท หรือจะมีรายได้กว่า 4,000 ล้านบาท โดย 30-40% จะมาจากต่างประเทศ จากขณะนี้อยู่ที่ 7% ส่วนปีนี้รายได้จะโต 15% จากปีก่อน และไตรมาสแรกรายได้และกำไรจะโตจากงวดเดียวกันของปีก่อน” นายปกรณ์ กล่าว
นายปกรณ์ กล่าวว่า บริษัทมั่นใจว่าจะแข่งขันได้ในทุกสถานการณ์ เพราะที่ผ่านมาให้ความสำคัญกับการลงทุนในด้านการวิจัยและพัฒนาผลิตภัณฑ์ใหม่ตลอดเวลา รวมถึงมีโรงงานที่พร้อมผลิตสินค้าเพื่อขายได้อย่างทันที จึงมั่นใจว่าจะเป็นธุรกิจที่จะเติบโตอย่างแข็งแกร่ง และล่าสุดควบรวมรวบแบรนด์เหลือเพียง 1 แบรนด์ คือ L&amp;E จากเดิมมี 9 แบรนด์ เพื่อง่ายในการออกไปต่างประเทศ 
สำหรับเงินทุนจะมาจากกำไรจากการดำเนินงานซึ่งยังเติบโตได้ดี รวมถึงเงินจากแปลงสภาพในสำคัญแสดงสิทธิ (วอร์แรนต์) กว่า 100 ล้านบาท ซึ่งล่าสุดผู้ถือหุ้นมาใช้สิทธิแล้ว 38 ล้านบาท หรือ 5.26 ล้านหน่วย โดยบริษัทออกวอร์แรนต์ ทั้งสิ้น 14 ล้านหน่วย ราคาใช้สิทธิ 7.40 บาท ในอัตรา 1 ต่อ 1 และยังกู้เงินจากสถาบันการเงินได้ เพราะหนี้สินต่อทุนไม่สูงปัจจุบันอยู่ที่ 1.6 ต่อ 1 เท่า
นอกจากนี้ ยังให้ความสนใจในการเข้าซื้อกิจการที่มีความเกี่ยวกับธุรกิจของบริษัท เพื่อสร้างขนาดธุรกิจให้ใหญ่และเพื่อสร้างอัตราการเติบโตนอกเหนือจากการลงทุนเอง ซึ่งแต่ละปีก็เตรียมเงินสดในมือไว้ประมาณ 4050 ล้านบาท แต่การเข้าซื้อก็ต้องรอบคอบว่าจะสร้างโอกาสและกำไรให้กับบริษัทชัดเจน ซึ่งประเทศที่สนใจคือพม่าและอินโดนีเซีย จากปัจจุบันที่เข้าไปทำธุรกิจแล้วในเวียดนาม ฟิลิปปินส์ กัมพูชา และลาวแล้ว 
สำหรับนโยบายค่าจ้าง 300 บาทต่อวัน จะไม่กระทบกับบริษัทมากนัก เพราะราคาต้นทุนของบริษัทมีค่าจ้างประมาณ 10% ของราคาสินค้า ซึ่งต้นทุนหลักจะมาจากราคาค่าวัตถุดิบ แต่บริษัทจะได้รับชดเชยจากการลดภาษีนิติบุคคลจาก 30% เหลือ 23% ในปี 2555
ทั้งนี้ ล่าสุดราคาหุ้น L&amp;E ซื้อขายที่ 11.70 บาท เพิ่มขึ้น 0.40 บาท